**HARJOITUSKILPAILUN OHJEET**

**SiiRan harkkakisa Siilinjärvi 28.6.2021**

**Kilpailusäännöt**

Harjoituskilpailussa noudatetaan SSL:n lajisääntöjä ja järjestäjän kilpailuohjeita. Tarkista lopulliset ohjeet vielä kisapaikalla.

**Toimihenkilöt**

Harjoituskilpailun johtaja Antti Saari (0442773992, antti.ilmari.saari@gmail.com)

Ratamestari Antti Saari

**Kilpailukeskus ja pysäköinti**

Kilpailukeskus sijaitsee Laturastin pihapiirissä, Huvikummuntie 45, Siilinjärvi.

Opastus kilpailukeskukseen tieltä nro 77 Kumpusen risteyksestä (n. 1,5 km Siilinjärven kirkonkylältä länteen).

**Kartta ja maasto**

Mittakaava 1:10 000 kaikissa sarjoissa

Käyräväli 5 m, kuusivärinen. Uudelleenkartoitus 2020. Kartta muovikotelossa. Kartan koko on A5 H/D12 ja nuoremmat ikäsarjat sekä A4 tätä vanhemmat.

Maalissa karttoja ei kerätä pois, mutta kilpailijoilta edellytetään reilun pelin henkeä, eli karttaa ei saa näyttää maastoon lähtemättömälle kilpailijalle.

Maasto on kulkukelpoisuudeltaan hyväkulkuista harjumaastoa ja metsäpohjaa. Alueella on frisbee-golf -rata, joten ole varovainen maastossa, vaikka alue onkin pyritty rauhoittamaan harjoituskilpailun ajaksi.

HUOM! Kumpusentietä ei saa ylittää suunnistussuorituksen aikana (merkattu karttaan violeteilla X-merkeillä) ja ainut reitti Kumpusentien länsi- ja itäpuolen välillä kulkee hiihtotunnelia pitkin (jokaisessa sarjassa rastit molemmin puolin tunnelia).

**Rastinmääritteet**

Rastinmääritteet on painettu karttoihin.

**Kilpailunumerot**

Kilpailussa ei käytetä kilpailunumeroita.

**Lähtöpaikat**

Kilpailussa käytetään yhtä lähtöpaikkaa. Lähtö sijaitsee n. 500 m päässä kilpailukeskuksesta. Lähtöön viitoitus.

**Kilpasarjat: matkat (km) ja rastimäärät**

H/D16 4,2 15

H/D14 3,1 12

H/D12 1,8 8

H/D12 TR 1,8/2,7 7

H/D10 RR 1,5/2,7 6

**Ilmoittautuminen ja emit-kortin rekisteröinti kisapaikalla**

Ennen kilpailua kaikkien kilpailijoiden on ilmoittauduttava kisakeskuksen ilmoittautumispisteellä. Ilmoittautuessa rekisteröidään kilpailija oikealle radalle ja emit-kortin numero tulosjärjestelmään. Ilmoittautuminen alkaa klo 17. Tule hyvissä ajoin kilpailupaikalle.

**Lähtöajat, lähtötoiminnat**

Lähtöaika vapaa, mutta samalle radalle ei voi lähteä kuin minimissään 1 min lähtövälillä. Ensimmäinen lähtö klo 18.

Harjoituskilpailu suoritetaan kuntosuunnistuksesta tutulla tavalla, jossa emit-kortti nollataan lähtötilanteessa. Samanaikaisesti radalle voi lähteä kaksi kilpailijaa.

Ennen lähtöä sinut kutsutaan lähtökarsinan ensimmäiseen osaan, jossa on nähtävissä mallikartta kilpailualueesta. Ennen lähtöä RR-suunnistaja saa kartan opastajalta, joka varmistaa kartan suuntauksen sekä näyttää kartasta lähdön sijainnin ja rastireittiläiselle viitoituksen alun. Tukireittiläinen tutustuu mallikarttaan, jossa on rata piirrettynä. HD12 ja vanhemmat sarjat saavat kartan lähtöhetkellä.

Kaikissa sarjoissa aikuinen saa lähteä lapselle tai nuorelle saattajaksi mukaan. Suunnistussuoritukseen ei kuitenkaan kannata aikuisen osallistua ellei lapsi tai nuori itse pyydä apua. Näin mahdollistetaan hyvä harjoitus ja mieluisa oppimiskokemus kaikille suunnistajille.

Rasteja on maastossa lähekkäin: tarkista koodi huolella.

**Maali**

Kaikilla sarjoilla (myös HD10RR) on sama viimeinen rasti. Viimeiseltä rastilta on viitoitus (RR-siima) maaliin, jota on seurattava. Maalilinjalla on maalileimaus. Myös keskeyttäneet tulevat maalin kautta ja ilmoittautuvat maalissa.

RR-sarjan kilpailijaa ei hylätä puuttuvan tai väärän leimauksen vuoksi, vaan hän saa 10 minuutin lisäajan / virheellinen leimaus.

**Pesu ja wc:t**

Pesupaikkaa ei ole tarjolla. WC:t kilpailukeskuksessa sisätiloissa. Nastareilla kulkeminen sisätiloissa on ehdottomasti kielletty!

**Tulokset ja palkinnot**

Tulokset näkyvillä illan aikana seuran internet-sivuilla. Kaikki osallistujat palkitaan pienellä muistamisella harjoituskilpailun maalissa.

Tervetuloa Siilin Rastin harkkakilpailuun!